Xorazmda Ikkinchi jahon urushida qozonilgan g`alabaning 75 yilligiga bag`ishlab muzey tashkil etildi

Xorazm mudofaa ishlari boshqarmasida “G`alabaning 75 yilligi”ga muzey tashkil etildi. Bu haqda Shimoli-g`arbiy harbiy okrug matbuot xizmati xabar berdi.
Og`ir va sinovli kunlarni boshidan o`tkazgan xalqimizning Ikkinchi jahon urushida fashizm ustidan g`alaba qozonishda ham hissasi katta bo`lgan. Frontda qahramonlik ko`rsatgan va front ortida kechayu-kunduz mehnat qilgan o`zbekistonliklar bostirib olingan sobiq ittifoq hududlaridan minglab etim qolgan bolalarni ham qabul qilib, o`z farzandlaridek voyaga etkazgan. 
Shu yilda kapital ta`mirdan chiqib, foydalanishga topshirilgan Xorazm viloyati mudofaa ishlari boshqarmasida xorazmliklarning Ikkinchi jahon urushida qo`shgan hissasi, ota-bobolarimizning qahramonligi aks etgan xotira muzeyi tashkil etildi. Ushbu muzey fondini eksponat va tarixiy hujjatlar bilan butlashda butun viloyat ahli o`z hissasini qo`shib kelmoqda.
– Ikkinchi jahon urushida fashizm ustidan qozonilgan g`alabaning 75 yillik bayramiga bag`ishlab viloyatimiz va uning aholisi qo`shgan ulushini jamlash, muzey tashkil etishga kirishdik, – deydi mudofaa ishlari boshqarmasi bo`lim boshlig`i podpolkovnik Kamoliddin Sharipov. – Boshida bu muzeyni qanday va nima bilan to`ldiramiz, degan o`rinli savol bizni qiynardi. Shahar va tuman mudofaa ishlari bo`limlari tomonidan aholi o`rtasida muzey tashkil etilishi haqida xabar tarqalgach, odamlar ota-bobolarining jasoratini tarixda muxrlab qo`yishni so`rab, o`zlari eksponatlarni olib kela boshladi. Shu tariqa muzeyimiz kundan-kunga yangi eksponatlar bilan boyib kelyapti. Bugunga kelib muzey fondida 200 ga yaqin eksponat va tarixiy hujjat mavjud. Shuningdek, Prezidentimiz tashabbusi bilan Toshkentda bunyod etilayotgan G`alaba bog`idagi Shon-sharaf muzeyi fondi uchun viloyatimizdan 100 dan oshiq eksponat taqdim etildi.
Muzey fondidan Ikkinchi jahon urushi yillaridagi harbiy kiyimlar, qurol-aslahalar, turli anjomlar, adabiyotlar, xorazmlik qahramonlarning orden va medallari, hujjatlari hamda boshqa eksponatlar o`rin olgan.
Xorazmliklarning urush yillarida qo`shgan hissasi haqidagi ma`lumotlar sirasida judayam qiziqarli faktlar bor. Masalan bir manbada “Urushning birinchi kunlaridan Xorazm viloyati harbiy komissariyatiga ixtiyoriy ravishda frontga ketish haqida 1156 ariza tushdi, shundan 47 tasi ayollar edi”, deb yoziladi. Yana bir manbada “Faqat 1941 yil viloyat sanoat korxonalariga 1213 ayol jalb qilindi. Ular frontga ketgan akalari, otalari va erlari uchun mardonavor ishlab, kuniga 2-3 me`yor bajardilar. 1941 yili viloyat sanoat korxonalari yillik rejani 105 foizga bajarishni uddalashdi”, deya e`tirof etilgan.
Ta`kidlash joizki, Ikkinchi jahon urushi yillarida Xorazmdan 67 ming yigit–qizlar front va front ortida qatnashdi. Ulardan 7 mingga yaqini jangohlarda  jasorat va qahramonlik namunasini ko`rsatganliklari uchun  hukumat nishonlari va medallar bilan taqdirlangan. 3 nafar yigit: Sotim Nurmetov, Pyotr Sizov va Gataulla Salixov “Sovet ittifoqi qahramoni” deganoliy unvon bilan mukofotlangan.
Mazkur muzey nafaqat xorazmliklarning urush yillaridagi hissasini aks ettirish, balki o`sib kelayotgan yosh avlodni vatanparvarlik ruhida tarbiyalash uchun ham foydalaniladi. Zero viloyat mudofaa ishlari boshqarmasi “armiya ostonasi” hisoblanib, muqaddas burchni o`tash uchun keladigan har bir yigitni vatanparvarlik ruhida tarbiyalash maskani ham sanaladi.
Xorazm viloyat mudofaa ishlari boshqarmasi mazkur muzey fondini eksponatlar bilan yanada to`ldirishda yurtdoshlarimizdan amaliy yordamni kutib qoladi.